Tukkies se regsfakulteit beste in AfrikaTukkies se regsgebou. Foto: Xenonstain via Wikipedia Die Universiteit van Pretoria se regsfakulteit het 16 plekke geklim tot die 76ste plek op die wêreldranglys. Volgens die Times Higher Education- regsvakkeranglys, wat gister uitgereik is, het Tukkies die beste regsfakulteit in Afrika. Dié universiteit het in 2017 altesaam 35 doktors- en 179 meestersgrade toegeken. Elzet Hurter, woordvoerder van die UP se regsfakulteit, sê hul regstudente blink wêreldwyd voortdurend uit, wat bydra tot die fakulteit se hoë plek op die wêreldranglys. Amerikaanse universiteite oorheers die 2017-ranglys met Stanford in die eerste plek, Duke tweede, Yale vierde, Chicago sesde, Harvard sewende en New York negende. Die orige vier plekke in die top-tien word beklee deur Brittanje se Universiteit van Cambridge in die derde plek, Oxford vyfde, die London School of Economics and Political Science sewende en Australië se Universiteit van Melbourne in die tiende plek. Die enigste ander Suid-Afrikaanse en trouens Afrika-universiteit in die top-100 is die Universiteit van Kaapstad, net een plek onder Tukkies in die 77ste plek is. Nog drie Suid-Afrikaanse universiteite het die top-200 gehaal, naamlik Unisa, die Universiteit van Johannesburg en die Universiteit van die Witwatersrand.